ОБРАЗЛОЖЕЊЕ

Правни основ за доношење Одлуке о допуни Одлуке о управљању гробљима, сахрањивању и погребној делатности прописан је чланом 13. Закона о комуналним делатностима („Службени гласник Републике Србије“, број 88/2011, 46/2014 - Одлукa УС РС, 104/2016 и 95/2018), чланом 1. Закона о сахрањивању и гробљима („Службени гласник СРС“, број 20/1977, 24/1985 и 6/1989 и „Службени гласник РС“, број 53/1993, 67/1993, 48/1994, 101/2005, 120/2012-Одлука УС и 84/2013-Одлука УС) и чланом 37. Статута Града Ниша („Службени лист Града Ниша“, број 88/2008, 143/2016и 18/2019), којима је Град Ниш, као јединица локалне самоуправе, овлашћен да прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији.

Допуни Одлуке о управљању гробљима, сахрањивању и погребној делатности („Службени лист Града Ниша“, број 35/2021) приступило се на основу Предлога за преузимање управљања и одржавања гробљима у Брзом Броду и Сувом Долу број 1-1037 од 07.05.2021. године, које је доставило ЈКП „Горица“ Ниш, као предузеће које је Град Ниш основао за обављање комуналних делатности управљање гробљима и сахрањивање и погребну делатност.

Предлог ЈКП „Горица“ Ниш достављен је сагласно члану 5. Одлуке о управљању гробљима, сахрањивању и погребној делатности, којим је прописано да се гробља у употреби одређују и стављају ван употребе одлуком Скупштине Града Ниша, на образложен предлог предузећа, са подацима о земљишту које се оглашава гробљем у употреби, као и оспособљености предузећа за обављање комуналних делатности.

У смислу изнетог, ЈКП „Горица“ Ниш предлаже преузимање управљања гробљима, сахрањивања и погребне делатности и на гробљима у Брзом Броду и Сувом Долу, поред Новог гробља „Бубањ“ и Старог и Новог гробља у Нишкој Бањи, где наведене комуналне делатности већ обавља, сматрајући да би се преузимањем наведених гробаља на управљање и одржавање, грађанима понудио квалитет пружања погребних услуга на вишем нивоу од постојећег.

Предлог садржи и изражену спремност ЈКП “Горица” Ниш, за преузимање управљања и одржавања напред наведених гробаља која испуњавају услове да буду проглашена “гробљима у употреби” у смислу члана 5. став 2. Одлуке, односно која се налазе на земљишту у јавној својини Града Ниша и планским документом су намењена за сахрањивање, у складу са важећим прописима, као и да Предузеће испуњава све критеријуме у смислу оспособљености за обављање ових послова.

Размотривши проблеме грађана због гробаља која нису уведена у обједињени систем управљања од стране ЈКП „Горица“ Ниш и Предлог предузећа, као и обавезу обезбеђења континуитета и квалитета у обављању комуналних делатности на својој територији, Град Ниш је препознао потребу да приступи уређењу управљања гробљима на својој територији.

Предложеном Одлуком се, поред Новог гробља „Бубањ“ и Старог и Новог гробља у Нишкој Бањи којима ЈКП „Горица“ већ управља, предузећу на управљање и одржавање предају и гробља у Брзом Броду и Сувом Долу.

Такође, сагледавши потребу за инфраструктурним опремањем, јавна предузећа чији је оснивач град, као и органи града и градске општине су задужени да предузму активности у циљу реализације одлуке.

Имајући у виду наведено, Градска управа за комуналне делатности и инспекцијске послове израдила је нацрт Одлуке о допуни Одлуке о управљању гробљима, сахрањивању и погребној делатности.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

 В.Д. НАЧЕЛНИКА

 Снежана Јовановић